Хьэзиз ягу къагъэкIыж
Нартан къуажэм дэт школ-интернат №5-м щекIуэкIащ жылэм пщIэшхуэ щызиIэу щыта Урыс Хьэзиз волейболымкIэ и фэеплъ зэхьэзэхуэ.
Жылэшхуэм и цIыху пажэр ягу къагъэкIыжыну куэд къызэхуэсат, Нартан къуажэ администрацэм и унафэщI КIагуэ Валерий, школ-интернатым и Попечительскэ советым и къызэгъэпэщакIуэ, Урыс Хьэзиз а еджапIэм щыщылэжьа илъэсхэм интернатыр къэзыуха Эндреев Мэгъэза-лий, Аушыджэр къуажэ администрацэм и унафэщI Урыс Аслъэн, лъэпкъым и нэхъыжь Урыс Хьэтау, Хьэзиз дэлэжьахэр, иригъэджахэр, нэгъуэщIхэри яхэту.
Урыс Хьэзиз 1933 гъэм мазаем и 18-м Нартан къыщалъхуащ. Къуажэ школыр къиуха нэужь ар щIэтIысхьащ Къэбэрдей къэрал педагогикэ институтым икIи адыгэбзэмрэ литературэмкIэ егъэджакIуэу ар къиухащ. Абы къыдэкIуэу Урысыр щеджащ жылагъуэ IэщIагъэхэмкIэ факультетым икIи физическэ щэнхабзэмкIэ курыт школхэм щригъэджэну хуиту диплом къратащ.
ЕджапIэ нэхъыщхьэр къиуха нэужь Урыс Хьэзиз къыщыщIидзащ Арщыдан къуажэм дэт курыт еджапIэм. Илъэс зыбжанэкIэ физическэ щэнхабзэмкIэ егъэджакIуэу лэжьа нэужь ар ягъэуващ Налшык дэт Сабий стадионым и директору. 1981 — 1982 гъэхэм «Нартан» колхозым и парт комитетым и секретару щытащ. Иужьрей илъэсхэм ар егъэджакIуэу щылэжьащ къуажэм дэт езанэ, етIуанэ курыт школхэм.
Зэхыхьэр къызэIуихащ школ-интернатым и унафэщI Алишанов АлисулътIан. «Нобэ дигу къыдогъэкIыж къуажэм, республикэм и цIыху пажэхэм ящыщ Урыс Хьэзиз. Ар сыт хуэдэ ныбжьым итми — сабийхэми балигъхэми — фIы дыдэу ягурыIуэ цIыху гуапэу щытащ. Апхуэдэущ ар дэтхэнэ зыми ди нэгу къызэрыщIэнэжари. ЦIыхубэ егъэджэныгъэм и отличник Урыс Хьэзиз и фэеплъ спорт зэхьэзэхуэр илъэс къэс едгъэкIуэкIыну ди мурадщ», — жиIащ абы.
ВолейболымкIэ зэпеуэм хэтащ Нартан къуажэм дэт еджапIэхэм я лэжьакIуэхэм я гуп къыхэхахэр. Зэхьэзэхуэ гуащIэм пашэныгъэр щиубыдащ икIи зэIэпах кубокыр къылъысащ курыт еджапIэ №1-м и командэм. Абы къыкIэлъокIуэ школ-интернат №5-р. Курыт еджапIэ №2-м и лэжьакIуэхэр ещанэщ.
«ФIыщIэ яхузощI нобэрей махуэм и къызэгъэпэщакIуэхэмрэ зэхьэзэхуэм хэтахэмрэ. Фэ фи фIыгъэкIэ Хьэзиз и фэеплъыр иджыри зы IуэхугъуэкIэ гъащIэм къыхэнэнущ», — захуигъэзащ къызэхуэсахэм Урыс лъэпкъым я нэхъыжь Хьэтау.
ЖЫЛАСЭ Замир.
